***Játékos gyakorlás- a főnévről tanultak ismétlése (Salgó Nóra: Csapszék a csámpás patához)***

Egy-egy szöveg olvasás órai feldolgozása után szívesen használom továbbra is az olvasott szóanyagot más tantárgyhoz is kapcsolva. Most például nyelvtan órán a főnévről tanultak gyakorlásához. Salgó Nóra meséje könnyen értelmezhető, rövid terjedelmű, így a különböző képességű gyerekeknek is sikerélményt nyújt az ezzel való munkálkodás. Persze a szerencsejáték sem maradhat el, ha ez a lapszám kerül a gyerekek elé.

Szógyűjtés1.

Adott időre keressetek minél több főnevet a szövegben! (Alá is húzhatják a szavakat, de akkor másolt szöveget adjunk a kezükbe!)

Ellenőrzés

A Tic-Tac-Bumm játékbombáját használva mindenki mondjon egy jó megoldást! Akkor adhatja tovább a bombát, ha főnevet mondott és nem ismételte a már elhangzott szavakat. A robbanás ideje kiszámíthatatlan, de akinél „felrobban” a bomba nem esik ki, csak kap valami plusz feladatot (pl. mondat alkotása a szóval) vagy véget ér a játék.

Szógyűjtés 2.

 A gyerekek dobókockával dobnak. A számokhoz gyűjtési szempont tartozik (ezt kivetítjük/felírjuk a táblára, hogy mindenki jól lássa). A dobott számhoz tartozó utasítás szerint kell, adott idő alatt, minél több jó megoldást keresniük a meséből.

 1 Gyűjts toldalékos főnevet!

 2 Keress összetett főneveket a szövegből!

 3 Névutós főneveket gyűjts!

 4 Névelős főneveket keress a mesében!

 5 Szókapcsolatokat keress (Milyen? Mi?) !

 6 Szerencsés vagy! Bármelyik feladatot választhatod!

Ellenőrzés

 Az azonos feladattal dolgozók csoportban összehasonlítják, megbeszélik a megoldásaikat, javítják a hibákat.

Folytatásként a gyűjtött szavakkal további nyelvtani ismereteket gyakorolhatunk (pl.:szótő és toldalék felismerése, szóösszetétel határának jelölése, szótagolás,mondatalkotás, stb).